Document ID: 32009R0359

РЕГЛАМЕНТ (ЕО) № 359/2009 НА КОМИСИЯТА
от 30 април 2009 година
за временно преустановяване на въвеждането в Общността на екземпляри от някои видове от дивата фауна и флора
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 338/97 на Съвета от 9 декември 1996 г. относно защитата на видовете от дивата фауна и флора чрез регулиране на търговията с тях (1), и по-специално член 19, параграф 2 от него,
след консултация с Групата за научен преглед,
като има предвид, че:
(1)
Член 4, параграф 6 от Регламент (ЕО) № 338/97 постановява, че Комисията може да наложи ограничения за въвеждането в Общността на определени видове в съответствие с условията, определени в букви а)-г) от него. В допълнение, мерки за прилагането на подобни ограничения бяха постановени в Регламент (ЕО) № 865/2006 от 4 май 2006 г. за установяване на подробни правила за прилагане на Регламент (ЕО) № 338/97 относно защитата на видовете от дивата фауна и флора чрез регулиране на търговията с тях (2).
(2)
Списък на видовете, чието въвеждане в Общността е временно преустановено, бе установен с Регламент (ЕО) № 811/2008 на Комисията от 13 август 2008 г. относно временно преустановяване на въвеждането в Общността на екземпляри от някои видове от дивата фауна и флора (3).
(3)
На основата на актуална информация Групата за научен преглед заключи, че природозащитният статус на някои видове, изброени в приложения А и Б към Регламент (ЕО) № 338/97 ще бъде сериозно застрашен, ако не бъде временно ограничено тяхното въвеждане в Общността от някои страни на произход. Следователно въвеждането на изброените по-долу видове следва временно да бъде преустановено:
-
сив папагал - жако (Psittacus erithacus) от Екваториална Гвинея,
-
Calumma andringitraensis, Calumma glawi, Calumma guillaumeti, Calumma marojezensis, Calumma vatosoa, Calumma vencesi и Furcifer nicosiai от Мадагаскар,
-
Chamaeleo camerunensis от Камерун,
-
Phelsuma berghofi, Phelsuma hielscheri, Phelsuma malamakibo и Phelsuma masohoala от Мадагаскар.
(4)
Основавайки се на съвременна информация, Научният съвет по преразглеждането заключи, че за следните видове вече не би следвало да се изисква запазване на временната забрана за внос на територията на Европейската общност:
-
Lynx lynx от Република Молдова и Украйна,
-
Lama guanicoe (познат сега като Lama glama guanicoe) от Аржентина,
-
Hippopotamus amphibius от Руанда,
-
Aratinga erythrogenys от Перу,
-
Dendrobates auratus и Dendrobates pumilio от Никарагуа,
-
Dendrobates tinctorius от Суринам,
-
Plerogyra simplex, Hydnophora rigida и Blastomussa wellsi от Фиджи,
-
Plerogyra sinuosa, Acanthastrea spp. (except Acanthastrea hemprichii) и Cynarina lacrymalis от Тонга.
(5)
Всички нови ограничения, наложени съгласно настоящия регламент, са съгласувани с държавите, от които произхождат съответните видове.
(6)
Следва да бъдат коригирани някои несъответствия между приложенията към Конвенцията за международна търговия със застрашени видове от дивата фауна и флора (CITES) и научните наименования в номенклатурния справочник за животни, приет на 14-ата конференция на участниците в CITES.
(7)
Поради това следва да бъде изменен списъкът на видовете, чието въвеждане в Общността е временно преустановено, и Регламент (ЕО) № 811/2008 следва да бъде заменен от съображения за яснота.
(8)
Мерките, предвидени в настоящия регламент, са в съответствие със становището на Комитета за търговия с видове от дивата фауна и флора,
ПРИЕ НАСТОЯЩИЯ РЕГЛАМЕНТ:
Член 1
При спазване на разпоредбите на член 71 от Регламент (ЕО) № 865/2006, въвеждането в Общността на екземпляри от видовете от дивата фауна и флора, изброени в приложението към този регламент, временно се преустановява.
Член 2
Регламент (ЕО) № 811/2008 се отменя.
Позоваванията на отменения регламент се тълкуват като позовавания на настоящия регламент.
Член 3
Настоящият регламент влиза в сила на двадесетия ден след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 април 2009 година.

Labels: 3
20